Nysse täyttää 20 vuotta – juhlavuosi näkyy ja kuuluu

Wed, 01 Apr 2026 11:00:00 +0300
Uutiset, Viikkokirje

Nyssen tiedote 1.4.2026

Tampereen seudun joukkoliikenne Nysse täyttää tänä vuonna 20 vuotta. Kahdessa vuosikymmenessä Nysse on kasvanut paikallisesta bussiliikenteestä moderniksi bussien, raitiovaunun ja junien muodostamaksi palveluverkoksi, joka palvelee kahdeksan kunnan alueella.

Nyssen tarina sai alkunsa 1.4.2006, kun Tampere siirtyi tilaaja–tuottajamalliin. Uudistus erotti joukkoliikenteen järjestämisen ja liikennöinnin toisistaan ja toi suunnittelun osaksi kaupunkisuunnittelua. Tavoitteena oli kääntää matkustajamäärien lasku kasvuun.

Tavoite on onnistunut yli odotusten. Nyssen kyydissä tehdään nykyään yli 55 miljoonaa matkaa vuodessa, mikä on kaksinkertainen määrä 20 vuoden takaiseen verrattuna. Kasvu on ollut mahdollista, koska joukkoliikennettä on kehitetty kuunnellen asiakkaiden toiveita ja ennakoiden seudun kasvua.

”Joukkoliikennepalvelua kannattaa edelleen kehittää osana kaupunkisuunnittelua – matkustajamäärän kaksinkertaistuminen seuraavan 20 vuoden aikana vielä nykyisestä on täysin realistinen, tavoiteltava päämäärä”, joukkoliikennejohtaja Mika Periviita toteaa.

Pienistä askelista suuriin kehitysharppauksiin

Vuosien varrella joukkoliikenteen palvelut ovat monipuolistuneet: ratikka on vakiinnuttanut asemansa, lippuyhteistyö VR:n kanssa on tuonut lisää sujuvuutta, ja lipunmyynnin digipalvelut ovat helpottaneet arkea ja matkantekoa.

Kehitystyö jatkuu edelleen. Ratikka laajentuu seudulliseksi, ja bussiliikenteessä kalustoa uudistetaan kohti vähäpäästöisempää tulevaisuutta. Vuonna 2028 Nysse-perhe saa uuden jäsenen, kun plusbus-palvelu käynnistyy kahdella reitillä. Suunnittelussa vielä superbussina kulkenut uudenlainen palvelukonsepti yhdistää ratikan sujuvuuden bussin joustavuuteen.

Juhlakiertueelle kuntiin

Nysse juhlistaa 20-vuotista taivaltaan touko–syyskuussa järjestettävällä juhlakiertueella. Kiertue vierailee kaikissa Nysse-alueen kunnissa. Tapahtumissa Nyssen asiantuntijat antavat vinkkejä sujuvaan matkantekoon ja vastaavat kysymyksiin.

Juhlakiertueen aikataulu ja pysähdyspaikat löytyvät Nyssen juhlasivuilta, johon on koottu myös Nyssen matkahistorian tärkeimpiä hetkiä.

Juhlasivusto