Me kysyimme, te ideoitte: superbussista tuli plusbus

Mon, 30 Mar 2026 14:55:00 +0300
Uutiset, Viikkokirje

Nysse etsi uudenlaiselle bussipalvelulle nimeä kilpailussa, joka keräsi ennätykselliset määrät ehdotuksia. Kyse ei ollut äänestyksestä, vaan halusimme vaihtoehtoja valinnan pohjaksi.

Työnimellä superbussi kulkenut uusi palvelukonsepti hyödyntää ratikasta tuttuja toimintatapoja: sähköiset bussit kulkevat tiheästi, kyytiin voi nousta kaikista ovista ja matkustuskokemus on sujuvaa alusta loppuun.

Nimiehdotusten toivottiin kuvaavan palvelun erityispiirteitä. Kahdessa viikossa saimme huimat 5500 ideaa, joista eri nimiä oli noin puolet. Lämmin kiitos kaikille osallistujille!

Plusbus on osuva ja toimii viestinnässä

Palvelun nimestä päätti raati, jossa oli edustajia Nysseltä ja Markkinointiosakeyhtiö i2:sta. Raati korosti osuvuutta ja sitä, että nimi toimii viestinnässä ilman lisäselityksiä. Nimeksi valikoitui plusbus, joka esiintyi useissa ehdotuksissa esimerkiksi muodoissa plusbussi, plus-linja, plussa-nysse ja bussiplus.

Monissa ehdotuksissa toistui Nysse (esim. super-nysse, pitkä nysse, oiva nysse), mutta raati ei valinnut näitä jatkoon. Vaikka nysse tarkoittaa monen tamperelaisen mielestä bussia, se on koko seudullisen joukkoliikennepalvelun nimi. Nyssen busseissa, ratikoissa ja alueen junaliikenteessä ovat käytössä yhteiset Nysse-liput.

Plusbus kuvastaa hyvin palvelun ideaa: tarjolla on hieman enemmän kuin perusbussipalvelu – muttei kuitenkaan ihan kaikkia superbusseihin liitettyjä ominaisuuksia, kuten esimerkiksi omia kaistoja. Nimi on selkeä, leikkisä ja monikäyttöinen, ja se kääntyy helposti muille kielille.

Kenties tulevaisuudessa pysäkillä kuulee, että tuolta se plussa tulee!

Plusbussien pääväri on violetti, joka kuuluu Nyssen brändiväreihin ja yhdistää bussiliikenteen sinisen ja ratikan punaisen – aivan kuten uusi palvelu yhdistää näiden kahden järjestelmän parhaat puolet.

Tutustu palveluun