Superbussilinjojen 7 ja 8 reitit ja vuorovälit päätöksentekoon

Thu, 26 Mar 2026 14:13:00 +0200
Uutiset, Viikkokirje

Nyssen tiedote 26.3.2026

Tampereen kaupunkiseudun joukkoliikennelautakunnalle esitetään, että superbussilinjat 7 ja 8 aloittavat liikennöinnin uusilla reiteillä elokuussa 2028. Linja 7 siirtyisi käyttämään Tesomalla uutta päätepysäkkiä Käräjätörmässä, ja linjan 8 päätepysäkki sijoittuisi Annalan Kaipaseen.

Molemmille linjoille ehdotetaan arkisin ruuhka-aikoihin 7,5 minuutin vuoroväliä ja muulloin pääosin 10 minuutin vuoroväliä. Sunnuntaisin vuoroväli olisi 15 minuuttia. Vuorovälit vahvistetaan liikennöintikausittain.

Superbussit liikennöivät nykyistä pidemmillä sähkönivelbusseilla, joten pysäkkialueita ja reittejä on päivitettävä sujuvan liikennöinnin varmistamiseksi. Tesomankadun nykyinen päätepysäkki ei sovellu nivelbusseille, minkä vuoksi linjaa 7 esitetään jatkettavaksi Käräjätörmän risteykseen. Tämä toisi Tesoman koulun, palloiluhallin, uimahallin ja jäähallin lähemmäs reittiä.

Linjalla 8 nykyiset reittivaihtoehdot ehdotetaan korvattavaksi yhtenäisellä superbussireitillä Juvankadun kautta (nykyisen 8B-linjauksen tapaan), mikä parantaisi täsmällisyyttä. Linja ei kulkisi Ojavainionkadun, Hikivuorenkadun eikä Annalankadun kautta.

Lautakunta käsittelee reittiehdotuksia ja vuorovälejä kokouksessaan 1.4.2026.

Ehdotetut reitit 7.8.2028 alkaen

Linja 7: Linnainmaa - Janka - Hakametsä - keskusta - Epilä - Rahola - Kalkku - Tesoma – Käräjätörmä

Lnja 8: Kaipanen - Annala - Kaukajärvi - Messukylä - keskusta - Epilä - Tesoma – Haukiluoma.

Taustaa

Vuonna 2028 käyttöön otettava uudenlainen bussipalvelu yhdistää ratikkamaisen sujuvuuden bussin joustavuuteen. Bussit kulkevat tiheästi ja luotettavasti, kyytiin pääsee kaikista ovista ja matkustaminen on vaivatonta ilman aikataulujen selailua. Tavoitteena on tarjota kasvaville alueille mahdollisimman sujuva, nopea ja helppo joukkoliikennepalvelu.

Lautakunta on aiemmin hyväksynyt superbussien konseptikäsikirjan jatkotyön pohjaksi sekä tehnyt esisopimuksen linjan 8 liikennöinnistä 7.8.2028 alkaen Tampereen Kaupunkiliikenne Oy:n kanssa. Linjan 7 liikennepalvelu on tarkoitus kilpailuttaa vuoden 2026 aikana.

Tutustu palveluun

Joukkoliikennelautakunta, esityslista ja pöytäkirjat