Joukkoliikenteen taloudellinen tulos ennakoitua parempi

Wed, 04 Mar 2026 18:16:00 +0200
Uutiset, Viikkokirje

Nyssen tiedote 4.3.2026

Tiedotetta korjattu 5.3.2026: Toimintakulujen ylitys ei johdu raitiotieallianssin vaan raitiotien liikennöintiallianssin tilauksen ylityksestä.

Joukkoliikenteen vuoden 2025 tilinpäätöksen toimintakate toteutui 2,1 miljoonaa euroa vuosisuunnitelmaa parempana. Myönteinen tulos selittyy erityisesti toimintatuottojen kasvulla.

Toimintatuotot olivat yhteensä 2,4 miljoonaa euroa budjetoitua suuremmat. Kasvua vauhdittivat ennakoitua suuremmat lipputulot, seudun kuntien maksuosuudet sekä Kelan tuki koulumatkatukilippuun. Myös matkustajamäärät jatkoivat nousuaan.

Joukkoliikenteen toimintakulut ylittyivät 0,4 miljoonalla eurolla. Kulujen kasvua aiheutti erityisesti raitiotien liikennöintiallianssin tilauksen ylitys, johon vaikutti matkustajamäärien kasvu.

Brutto- ja nettoinvestoinnit jäivät noin 0,03 miljoonaa euroa talousarviota pienemmiksi. Investoinneilla rahoitetaan lipunmyynnin, maksamisen ja informaatiojärjestelmien pitkävaikutteisia hankintoja, jotka sisältyvät pääosin tietohallinnon talousarvioon.

Talouden toteumasta raportoitiin joukkoliikennelautakunnalle vuosisuunnitelman katsauksen 1–12/2025 yhteydessä.

Vuosisuunnitelman katsauksessa kerrotaan myös, miten palvelusuunnitelmassa määritellyt toimenpiteet edistyivät vuoden 2025 aikana. Joukkoliikenteen vastuulla olevat toimenpiteet keskittyivät kestävään ja sujuvaan liikkumiseen, ja nämä tavoitteet toteutuivat suunnitelmien mukaisesti.Keskeinen onnistuminen oli superbussikonseptin suunnittelu ja valmistelu päätöksentekoa varten. Lisäksi automaattisen joukkoliikenteen kehittämiseen sekä seudun lähijunaliikenteen suunnitteluun liittyvät toimenpiteet etenivät suunnitellulla tavalla.