Kaupunkipyöräkausi käynnistyy 15.4. – asemaverkosto laajenee keskustassa ja Kalevassa

Wed, 25 Mar 2026 09:45:00 +0200
Uutiset, Viikkokirje

Tampereen kaupunkipyöräkausi alkaa keskiviikkona 15.4.2026. Tulevalla kaudella palvelu paranee erityisesti keskustan ja Kalevan alueella, jossa asemaverkostoa laajennetaan. Uudistus tuo pyörien käyttöönoton ja palauttamisen yhä useamman ulottuville. Käyttöoikeuksien hinnoittelu pysyy ennallaan.

Asemaverkosto uudistuu – noin 60 uutta asemaa

Keskustan ja Kalevan alueelle avataan noin 60 uutta kaupunkipyöräasemaa. Uudet asemat toteutetaan kevyesti nykyisen pyöräpysäköinnin yhteyteen tai muille sopiville paikoille, joten jatkossa kaupunkipyöriä voi olla pyörätelineissä muiden polkupyörien joukossa.

- Asemaverkon tiivistäminen keskustan alueella helpottaa yhä useamman arkea, ja kaupunkipyörän käyttäminen on entistä vaivattomampaa, joukkoliikennejohtaja Mika Periviita kertoo.

Uudet kaupunkipyöräasemat merkitään pienillä infokylteillä, ja osassa kohteista asemia ei merkitä erillisillä opasteilla lainkaan. Kauden alettua kaikki asemat ovat nähtävissä Tampereen kaupunkipyörät sovelluksessa ja Nyssen reittioppaassa.

- Asemaverkoston kasvu edellyttää ennakointia ja operoinnin tehostamista. Pyörien saatavuus asemilla voi hetkittäin vaihdella, mutta seuraamme tilannetta ja kehitämme toimintaa tarvittaessa, Periviita jatkaa.

Hinnoittelu ja käyttöoikeudet pysyvät ennallaan

Käyttöoikeuksiin ja hinnoitteluun ei ole luvassa muutoksia. Koko kauden käyttöoikeus (ostohetkestä 31.10. asti) on edelleen 30 euroa. Kuukauden käyttöoikeus (30 vuorokautta) maksaa 10 euroa ja päivän käyttöoikeus (24 tuntia) viisi euroa. Kaupunkipyörillä voi tehdä myös yksittäisiä matkoja kahden euron kertamaksulla.

Yritykset ja organisaatiot voivat tilata työntekijöilleen kaupunkipyörien käyttöoikeuksia isompina ryhmätilauksina. Kaupunkipyörien käyttöoikeuden voi ostaa itselleen myös Epassin työmatkaedulla. Työnantajan tarjoama kaupunkipyöräetu on verovapaa luontoisetu työmatkaedun tapaan.

Kausi alkaa 15.4.

Kaupunkipyöräkausi käynnistyy 15.4.2026, ja käyttöoikeuksia voi ostaa Tampereen kaupunkipyörät sovelluksesta 10.4. alkaen.