Kaukajärvelle ja linjalle 29 esitetään muutoksia ensi talvikaudelle

Thu, 26 Mar 2026 14:21:00 +0200
Uutiset, Viikkokirje

Nyssen tiedote 26.3.2026

Tampereen kaupunkiseudun joukkoliikennelautakunnassa käsitellään 1. huhtikuuta Kaukajärven koulukuljetuksia ja muutosta palveluun linjalle 29.

Linjalle 29 esitetyt muutokset

Tampereen henkilöratapihan työmaa sulkee Itsenäisyydenkadun tunnelin useiksi vuosiksi. Linja 29 joudutaan siirtämään poikkeusreitille. Poikkeusreitti on normaalireittiä huomattavasti pidempi, ja talvella kerättyjen matka-aikatietojen perusteella linjalle varattu automäärä ei riitä. Hyväksytty talousarvio ei kata lisäkustannuksia.

Joukkoliikennelautakunnalle esitetään, että linjan 29 vuorotarjontaa harvennetaan Länsi-Tampereella ruuhka-aikoina. Linjaa liikennöitäisiin kahdella eri linjatunnuksella: Lamminpäästä Ojalaan ajaisi linja 29 A puolen tunnin vuorovälillä. Lisäksi ruuhka-aikoihin tulisi linja 29B, joka liikennöisi Pyynikintorin ja Ojalan välillä puolen tunnin välein.

Matkustajamäärien perusteella matkustajamäärät ovat suurimmat Pappilan ja Kissanmaan välillä, joten liikenteen vähentäminen siellä ruuhkauttaisi linjan. Länsi-Tampereella vaihtoehtoista joukkoliikennepalvelua on enemmän.

Linja 29A Ojala-Kyttälä-Lamminpää, liikennöinti päivittäin, vuoroväli 30 minuuttia

Linja 29B Ojala-Kyttälä-Pyynikintori, liikennöinti arjen ruuhka-aikoina, vuoroväli 30 minuuttia.

Kaukajärven koululaisille uusi linja 109

Kaukajärven vanha koulurakennus puretaan, ja uudisrakentamisen ajaksi luokat 7–9 siirtyvät väistötiloihin Hervantaan Konetalolle. Oppilaiden siirtymistä Hervantaan ei järjestetä erillisillä koulukuljetuksilla, vaan he siirtyvät tarvittaessa käyttämään Nyssen liikennettä.

Nykyiset linjat 17 ja 8B eivät riitä kuljettamaan lähes 450 yläkoululaista. Nysse ehdottaa uutta koululaislinjaa 109, joka kulkisi Haiharasta Juvankadulle, Annalan ja Kaipasen kautta Ruskoon, Hermiaan ja edelleen Hervannan päätepysäkille. Linjaa ajettaisiin vain arkisin peruskoulun koulupäivinä.

Linja 109 on kaikille avoin, ja matka vahvistetaan normaalisti Nyssen lipputuotteilla.

Linja 109 Kaukajärvi-Annala-Kaipanen-Rusko-Hermia-Hervanta.

Joukkoliikennelautakunta, esityslista ja pöytäkirjat