Ennen oli kaikki paremmin – vai oliko? Nysse palaa vuoteen 2006 yhden päivän ajaksi

Wed, 01 Apr 2026 06:30:00 +0300
Uutiset

Nyssen tiedote 1.4.2026 - poikkeuksia palvelutasossa, mutta huumoria päivään

Olemme saaneet runsaasti palautetta siitä, että ennen oli kaikki paremmin. Päätimme siis testata asiaa, ja katsomme 20-vuotisjuhlavuotemme kunniaksi peruutuspeiliin: kokeilemme vuoden 2006 linjastoa yhden päivän ajan, 1. huhtikuuta.

Voit tarkastaa oman reittisi Remix-karttapalvelusta.

Huomautamme ystävällisesti, että karttapalvelussa näkyvät aikataulut eivät pidä paikkaansa – eivät ne pitäneet paikkaansa myöskään 20 vuotta sitten. Silloin(kin) oltiin aina joko vähän etuajassa tai kunnolla myöhässä, koska joukkoliikenne ja 2006.

Lisää dieselbusseja ja korkealattiaisia autoja

Juhlapäivän kunniaksi päivitämme myös kaluston vuoden 2006 standardiin: liikenteessä on enemmän korkealattiaisia dieselbusseja, jotta askelma tuntuu pohkeissa ja nostalgia sydämessä. Korvaamme ilmastoinnin osittain luonnonmukaisella läpivedolla.

Matkustajat voivat halutessaan osallistua juhlapäivään pukeutumalla vuoden 2006 hengen mukaisesti – mitä se sitten ikinä olikaan? Voit jakaa kuvasi päivän teemalla – jos juhlavuosikiireiltämme ehdimme, poimimme parhaat #Nysse2006tunnisteella.

Nyssen 20-vuotisjuhlapäivänä 1.4. vastaanotamme asiakaspalautteita vain tekstiviestillä: tekstaa meille numeroon 0104 (hinta 104 senttiä / 160 merkkiä). Juhlapäivän jälkeen voit kommentoida vuoden 2006 linjastoa myös sähköpostilla: nysse.aprilli@tampere.fi.

Huom. Tilapäinen linjastokokeilu 1.4. saattaa aiheuttaa poikkeamia palvelutasossa, mutta voi tuoda huumoria päivään.

Vuoden 2006 linjasto kartalla

Read this news in English