Plusbus-linjojen 7 ja 8 reitit ja vuorovälit vahvistettu

Wed, 01 Apr 2026 18:25:00 +0300
Uutiset

Nyssen tiedote 1.4.2026

Plusbus-linjat 7 ja 8 aloittavat liikennöinnin uusilla reiteillä elokuussa 2028. Linja 7 siirtyy käyttämään Tesomalla uutta päätepysäkkiä Käräjätörmässä, ja linjan 8 päätepysäkki sijoittuu Annalan Kaipaseen.

Molemmilla linjoilla on arkisin ruuhka-aikoihin 7,5 minuutin vuoroväli, muulloin pääosin 10 minuutin vuoroväli. Sunnuntaisin vuoroväli on 15 minuuttia. Vuorovälit vahvistetaan tarkemmin liikennöintikausittain.

Plusbussit ovat nykyistä pidempiä sähkönivelbusseja, joten pysäkkialueita ja reittejä on päivitettävä sujuvan liikennöinnin varmistamiseksi. Linjan 7 nykyinen päätepysäkki Tesomankadulla ei sovellu nivelbusseille. Linjan 8 nykyiset reittivaihtoehdot korvataan yhtenäisellä plusbus-reitillä Juvankadun kautta (nykyisen 8B-linjauksen tapaan), mikä parantaa täsmällisyyttä. Bussit eivät liikennöi Ojavainionkadun, Hikivuorenkadun ja Annalankadun kautta.

Joukkoliikennelautakunta hyväksyi reitit ja vuorovälit kokouksessaan 1.4.2026.

Taustaa

Vuonna 2028 käyttöön otettava uudenlainen bussipalvelu yhdistää ratikkamaisen sujuvuuden bussin joustavuuteen. Bussit kulkevat tiheästi ja luotettavasti, kyytiin pääsee kaikista ovista ja matkustaminen on vaivatonta ilman aikataulujen selailua. Tavoitteena on tarjota kasvaville alueille mahdollisimman sujuva, nopea ja helppo joukkoliikennepalvelu.

Lautakunta on aiemmin hyväksynyt konseptikäsikirjan jatkotyön pohjaksi sekä tehnyt esisopimuksen linjan 8 liikennöinnistä 7.8.2028 alkaen Tampereen Kaupunkiliikenne Oy:n kanssa. Linjan 7 liikennepalvelu on tarkoitus kilpailuttaa vuoden 2026 aikana.

Työnimellä superbussi tähän asti kulkenut bussipalvelu on nimetty plusbus-palveluksi. Tiedote nimipäätöksestä >

Reitit 7.8.2028 alkaen

Plusbus-linja 7: Linnainmaa - Janka - Hakametsä - keskusta - Epilä - Rahola - Kalkku - Tesoma – Käräjätörmä.

Plusbus-linja 8: Kaipanen - Annala - Kaukajärvi - Messukylä - keskusta - Epilä - Tesoma – Haukiluoma.

Tutustu plusbus-palveluun

Joukkoliikennelautakunnan esityslista ja päätökset