Kaukajärvelle uusi koululaislinja ja linjalle 29 poikkeusreitti ensi talvena

Wed, 01 Apr 2026 18:20:00 +0300
Uutiset

Nyssen tiedote 1.4.2026

Tampereen kaupunkiseudun joukkoliikennelautakunta on hyväksynyt ehdotuksen Kaukajärven koululaislinjasta ja muutokset linjan 29 poikkeusreittiin ensi talvikaudelle 2026–2027.

Tampereen henkilöratapihan työmaa sulkee Itsenäisyydenkadun tunnelin ensi kesänä useiksi vuosiksi. Linja 29 joudutaan siirtämään poikkeusreitille, joka on normaalireittiä huomattavasti pidempi. Matka-aikatietojen perusteella linjalle varattu automäärä ei riitä, eikä jo hyväksytty talousarvio kata lisäkustannuksia.

Linjan 29 vuorotarjontaa harvennetaan ensi talvikaudelle Länsi-Tampereella ruuhka-aikoina. Linjaa liikennöidään kahdella eri linjatunnuksella: Lamminpäästä Ojalaan ajaa linja 29 A puolen tunnin vuorovälillä. Lisäksi ruuhka-aikoihin liikennöi linja 29B Pyynikintorin ja Ojalan välillä puolen tunnin välein.

Kaukajärvellä luokat 7–9 siirtyvät syyslukukauden alkaessa väistötiloihin Hervantaan Konetalolle. Oppilaiden siirtymistä ei järjestetä erillisillä koulukuljetuksilla, vaan he siirtyvät tarvittaessa käyttämään Nyssen liikennettä.

Linjat 17 ja 8B eivät riitä kuljettamaan 450 yläkoululaista, joten Nysse avaa uuden koululinjan 109. Se kulkee Haiharasta Juvankadulle, Annalan ja Kaipasen kautta Ruskoon, Hermiaan ja Hervantaan. Linja liikennöi arkisin koulupäivinä ja on avoin kaikille Nyssen lipuilla.

Lautakunnassa hyväksytyt uudet linjareitit:

109 Kaukajärvi-Annala-Kaipanen-Rusko-Hermia-Hervanta

29A Ojala-Kyttälä-Lamminpää

29B Ojala-Kyttälä-Pyynikintori

Joukkoliikennelautakunnan esityslista ja päätökset